NARIADENIE KOMISIE (EÚ) č. 1260/2009
z 18. decembra 2009,
ktorým sa menia a dopĺňajú prílohy I, II, IV a VI nariadenia Rady (ES) č. 517/94 o spoločných predpisoch pre dovoz textilných výrobkov z určitých tretích krajín, na ktoré sa nevzťahujú bilaterálne dohody, protokoly a iné dojednania alebo iné osobitné dovozné predpisy Spoločenstva
EURÓPSKA KOMISIA,
so zreteľom na Zmluvu o Európskej únii a na Zmluvu o fungovaní Európskej únie,
so zreteľom na nariadenie Rady (ES) č. 517/94 zo 7. marca 1994 o spoločných predpisoch pre dovoz textilných výrobkov z určitých tretích krajín, na ktoré sa nevzťahujú bilaterálne dohody, protokoly a iné dojednania alebo iné osobitné dovozné predpisy Spoločenstva (1), a najmä na jeho článok 28,
keďže:
(1)
Platnosť bilaterálnej dohody o textilných výrobkoch s Bieloruskou republikou týkajúcej sa obchodu v roku 2009 uplynie 31. decembra 2009. Spoločná dohoda s Bieloruskom o predĺžení tejto dohody nebola dosiahnutá. Bielorusko vytvára colnú úniu s Ruskom a Kazachstanom a nevidí možnosť pokračovať v udeľovaní prednostného prístupu pre textil a oblečenie, ktoré EÚ vyváža na bieloruský trh. V dôsledku toho sa považuje za vhodné, aby bolo Bielorusko zaradené do pôsobnosti nariadenia (ES) č. 517/94. Nariadenie (ES) č. 517/94 by sa preto malo zodpovedajúcim spôsobom zmeniť a doplniť.
(2)
Zmeny a doplnenia nariadenia Rady (ES) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (2) sa týkajú aj určitých kódov v prílohe I k nariadeniu (EHS) č. 517/94.
(3)
Opatrenia stanovené v tomto nariadení sú v súlade so stanoviskom Výboru pre textil zriadeného článkom 25 nariadenia (ES) č. 517/94,
PRIJALA TOTO NARIADENIE:
Článok 1
Prílohy I, II a IV a VI k nariadeniu (ES) č. 517/94 sa menia a dopĺňajú tak, ako je stanovené v prílohe k tomuto nariadeniu.
Článok 2
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Uplatňuje sa od 1. januára 2010.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 18. decembra 2009